পিটিআই নেতা ডক্টর আরিফ আলভিকে পাকিস্তানের প্রেসিডেন্ট পদের প্রার্থী হিসেবে মনোনয়ন দিলেন প্রধানমন্ত্রী ইমরান খান। তেহরিক-ই-ইনসাফের মুখপাত্র ফাওয়াদ চৌধুরি এ কথা নিশ্চিত করেছেন। আগামী ৪ সেপ্টেম্বর জাতীয় পরিষদে প্রেসিডেন্ট পদে নির্বাচন অনুষ্ঠিত হওয়ার কথা রয়েছে। এর আগে, ২১ সদস্যের মন্ত্রিপরিষদ ঘোষণা করেন প্রধানমন্ত্রীর পদে দায়িত্ব নেয়া ইমরান খান। নিজ দল পিটিআই’র পক্ষ থেকে দেয়া এক বিবৃতিতে নতুন মন্ত্রিপরিষদের সদস্যদের নাম ঘোষণা করা হয়। এতে ১৬ জনকে মন্ত্রী ও ৫ জনকে মন্ত্রীর পদমর্যাদায় প্রধানমন্ত্রীর উপদেষ্টা হিসেবে রাখা হয়েছে। নতুন মন্ত্রিসভায় শাহ মাহমুদ কোরেশিকে পররাষ্ট্রমন্ত্রীর দায়িত্ব দিয়েছেন ইমরান খান। এ ছাড়া প্রতিরক্ষামন্ত্রী হিসেবে পারভেজ খাত্তাক, স্বরাষ্ট্রমন্ত্রী চৌধুরি তারিক বাশির ও অর্থমন্ত্রী হিসেবে আসাদ উমরকে দায়িত্ব দেয়া হয়েছে।